Nye ejendomsvurderinger kan udløse et hav af klager fra landets boligejere. Nu ser man på, hvordan man kan dæmpe effekten.

Boligejerne skal have mulighed for at klage over deres ejendomsvurderinger. Det har Justitsministeriet ifølge Politikens oplysninger fastslået over for Skatteministeriet , der nu frygter, at boligejerne vil lægge Skat ned, når der efter planen i 2019 udsendes nye ejendomsvurderinger. Det skriver Politiken mandag.

Skatteministeriet arbejder derfor med at udtænke barrierer, som skal forhindre, at hundredtusindvis af boligejere, der de seneste år har mistet tilliden til Skats vurderinger, benytter deres ret til at klage og dermed gør det nødvendigt for Skat at ansætte tusindvis af nye medarbejdere i Skat og i Skatteankestyrelsen til at behandle klagerne.



Ifølge flere uafhængige kilder, som Politiken har talt med, arbejder Skatteministeriets embedsmænd med forskellige modeller, der skal begrænse antallet af klager.



Et middel er et gebyr, som boligejerne skal betale for at klage. Et andet er overvejelsen af en ny regel om, at boligejeren ikke kan få ændret sin vurdering, hvis den er mindre end 20 procent forkert. 20 procent er den usikkerhed, som der ifølge regeringens ekspertudvalg altid vil være i vurderingerne.



Skatteminister Karsten Lauritzen (V) vil ikke kommentere arbejdet, men siger, at klageadgangen er en af de ting, der skal forhandles politisk til efteråret.



»Man skal finde ud af, hvordan man strikker et klagesystem sammen«, siger Karsten Lauritzen til Politiken.



Justitsministeriet har i efteråret 2015 efter ønske fra Skatteministeriet udarbejdet et notat om mulighederne for at begrænse borgernes klageadgang. ..